ባለፉት አምስት ዓመታት የ10 ነጥብ 1 በመቶ አማካይ ዕድገት ተመዝግቧል፤ ሚነስትር ሬድዋን ሁሴን
ሚኒስትሩ አቶ ሬድዋን ሁሴን ዛሬ በሰጡት ጋዜጣዊ መግለጫ እንዳመለከቱት ወደ ስራ የተገባው  የተለጠጠ ዕቅድ ተይዞ ቢሆንም  ከተቀመጠው ግብ ጋር ተቀራራቢ ውጤት በመመዝገቡ ዜጎችን በየደረጃው ተጠቃሚ አድርጓል።የተመዘገበው ዕድገትም የአፍሪካ አህጉር አማካይ እድገት እጥፍ መሆኑን የጠቆሙት ሚኒስትሩ፣ “ይህም ሌላው ዓለም ያልደረሰበትና ውጤታማ መሆኑን ያመለክታል”ብለዋል።ዕድገቱ ድህነትን በከፍተኛ ፍጥነት መቀነስ አስችሏል ያሉት አቶ ሬድዋን፣ የድህነት መጠኑ በ1997 ከነበረበት 39 በመቶ በተያዘው ዓመት መጨረሻ ወደ 22 በመቶ መውረዱንም በማሳያነት አቅርበዋል።በተጨማሪም “የዜጎችን ተጠቃሚነት ፍትሃዊ በሆነ መንገድ አረጋግጧል፤ በአገር ደረጃ በምግብ ራሳችንን እንድንችልም አድርጎናል” ሲሉ ተናግረዋል።በአምስት ዓመታት ውስጥ 2 ነጥብ 4 ሚሊዮን ሄክታር መሬት በመስኖ እንዲለማ የተደረገ ሲሆን፣ ግማሽ ያህሉ አርሶ አደርም ገበያ ተኮር የሆኑ ምርቶችን በሚያመርትበት ደረጃ ላይ ደርሷል።በቀጣዩ የአምስት ዓመት ዕቅድም እያንዳንዱ አርሶ አደር የመስኖ ተጠቃሚ እንዲሆንና በዓመት ሶስት ጊዜ እንዲያመርት ይደረጋል።የቁጠባ አቅምን ለማሳደግ የተያዘው ግብ ስኬታማ መሆኑን የተናገሩት ሚኒስትሩ፣ ከዕቅድ ዘመኑ በፊት የነበረው የ43 ቢሊዮን ብር ቁጠባ ወደ 133 ቢሊዮን ብር ማደጉንም አመልክተዋል።ይሁን እንጂ ከሰሃራ በታች ካሉት የአፍሪካ አገሮች አማካይ የቁጠባ ምጣኔ ጋር ሲነጻጸር አሁንም በዝቅተኛ ደረጃ ላይ ስለሚገኝ ትኩረት ያሻዋል ብለዋል።አማካይ አገራዊ የዋጋ ግሽበቱን በነጠላ አኅዝ ማቆየት መቻሉ ሌላው በዕቅድ ዘመኑ የተመዘገበ ስኬት መሆኑንና በቀጣዩ የዕድገትና ትራንስፎርሜሽን ዘመንም መንግስት ይህንን ለማሰቀጠል እንደሚሰራ ተናግረዋል።በመጀመሪያው የእድገትና ትራንስፎርሜሽን ዕቅድ ዘመን ከተያዙት ግዙፍ ፕሮጀክቶች መካከል የስኳር ፋብሪካዎችና የአገር አቀፍ ባቡር ፕሮጀክቶች በታቀደላቸው ጊዜ አለመጠናቀቃቸውንም አንስተዋል።ለፕሮጀክቶቹ በጊዜያቸው አለመጠናቀቅም የፋይናንስ አቅም ውስንነትና የማሰፈፀም አቅም ጉድለቶች ዋነኛ ማነቆዎች እንደነበሩ ነው ሚኒስትሩ ያብራሩት።በአንጻሩ የኃይል ማመንጫ ፕሮጀክቶች፣ የሲሚንቶና የብረታ ብረት ኢንዱስትሪ ልማት ፕሮጀክቶች በታለመላቸው ጊዜ እየተከናወኑ መሆናቸውንም ሚኒስትሩ አስረድተዋል።በሁሉን አቀፍ የገጠር መንገዶች ተደራሽነት ፕሮግራም በዕቅድ ዘመኑ 71 ሺህ ኪሎሜትር መንገዶችን ለመገንባት የታቀደ ቢሆንም፤ ማከናወን የተቻለው 40 ሺህ ኪሎሜትር ብቻ በመሆኑ ሌላው የዕቅዱ ጉድለት ሆኖ ተነስቷል።በወጪ ንግድና በማኑፋክቸሪንግ ኢንዱስትሪ ዘርፍ በኩል የተያዙት ግቦች በታለመላቸው መንገድ ሰኬታማ አለመሆናቸውም እንዲሁ።የቀጣዩ አምስት ዓመታት ዕቅድም በመጀመሪያው የዕድገትና ትራንስፎርሜሽን ዕቅድ ዘመን የተመዘገቡ ስኬቶችንና የታዩ ጉደለቶችን በማገናዘብ የተዘጋጀ ነው። በጅምር ያሉትን ሥራዎችም ለመጨረስ ያስችላል ብለዋል ሚኒስትሩ።ስለሆነም በቀጣዮቹ አምስት ዓመታት ግብርናው በኢኮኖሚው ውስጥ ያለው የ40 በመቶ ድርሻ ወደ 36 በመቶ እንዲወርድ ይደረጋል፤ በምትኩ ኢንዱስትሪው በተለይም ደግሞ የማኑፋክቸሪንግ ዘርፉ በኢንዱስትሪው ውስጥ የላቀ ድርሻ እንዲይዝ ይደረጋል።አቶ ሬድዋን እንዳሉት ይህንን ለማሳካት ለኢንዱስትሪ ፓርኮች ልማት አጠናክሮ ማስቀጠል፣ የኃይል አቅርቦትን ማሳደግ፤ የማኑፋክቸሪንግ ዘርፉ ማነቆዎችን መፍታት በዕቅዱ ትኩረት የሚሰጣቸው ጉዳዮች ናቸው።የአገር ውስጥ የቁጠባ አቅምን አሁን ካለው በበለጠ የማሳደግና የራሳችንን ልማት በራሳችን አቅም የማከናወን ሥራም በዕቅዱ ትኩረት ይሰጠዋል ነው ያሉት ሚኒስትሩ።የመልካም አስተዳደር ችግሮችን መፍታትና የልማታዊ ፖለቲካዊ ኢኮኖሚ አሰተሳሰብን በሁሉም አካባቢዎች ማስረጽ ሌላው ትኩረት የተሰጠው ጉዳይ ነው።እንዲሁም ስኬት በተመዘገበባቸው እንደ ትምህርት ባሉ የማህበራዊ ልማት መስኮችና በመሰረተ ልማት ዘርፉ ላይ ጥራትን ለማስጠበቅ እንደሚሰራ አቶ ሬድዋን ሁሴን ተናግረዋል።